Politiet bekrefter siktelse mot Gjert Ingebrigtsen
Politiet bekrefter i en pressemelding at det er tatt ut siktelse mot Gjert Ingebrigtsen. Politiet publiserte mandag kveld en pressemelding om Gjert Ingebrigtsen-saken. Som politiet tidligere har orientert om ble det opprettet en undersøkelsessak etter kronikken som ble publisert av VG. Det var da naturlig for politiet å undersøke om det var rimelig grunn til å starte etterforskning, heter det i pressemeldingen. – Det er tatt ut siktelse for kroppskrenkelse i saken vi etterforsker mot Gjert Ingebrigtsen. Jeg ønsker ikke å gå inn på hvorfor vi har tatt ut siktelse mot ham. Dette er en del av etterforskningen, og vi ønsker ikke å kommentere dette på nåværende tidspunkt, sier politiinspektør Terese Braut Våge. Siktelsen ble tatt ut 21. desember 2023. – Vi har ikke gått ut med denne informasjonen av hensyn til etterforskningen, sier Braut Våge. Til Aftenbladet sier Braut Våge at siktelsen om kroppskrenkelse gjelder for en person. – Det er en fornærmet i den saken, sier politiinspektør Braut Våge. Ingebrigtsen har fremdeles status som mistenkt i sak som gjelder mishandling i nære relasjoner. Til Aftenbladet sier Braut Våge at mistanken om mishandling i nære relasjoner gjelder for totalt sju fornærmede.  Vitneavhør – Politiet har foretatt flere vitneavhør i saken. Hvilke vitner som er avhørt, og hva de har forklart, ønsker jeg ikke å gå inn på, sier Braut Våge i pressemeldingen. I en etterforskning vil politiet alltid vurdere status for den enkelte etter hvert som etterforskningen skrider frem. – Omstendigheter i denne saken, herunder at barna er født over en svært lang tidsperiode, gjør at det også er naturlig for politiet å vurdere eventuell foreldelse opp mot enkelte av de fornærmede, legger politiinspektøren til. I en etterforskningsfase – Politiet er fortsatt i en etterforskningsfase, og vi søker å kartlegge både det som taler mot siktede og det som taler til fordel for ham. Etterforskingen går nå inn i en avsluttende fase, det gjenstår i utgangspunktet få etterforskningsskritt før saken skal være ferdig etterforsket, sier Braut Våge. Til Aftenbladet sier Braut Våge at de håper på å være ferdig med etterforskningen ved påsketider.  – Det er få etterforskningsskritt som gjenstår, men vi kan aldri si sikkert. Etterforskningen som gjenstår kan åpne for nye spor som igjen kan føre til at vi må gjøre ytterligere undersøkelser, sier hun. I e-posten fra politiet opplyses det at de i utgangspunktet ikke hadde tenkt å sende ut denne pressemeldingen på nåværende tidspunkt av hensyn til etterforskningen som fremdeles pågår i saken. Men på grunn av informasjon som kom ut i pressen, så de seg nødt til å gjøre det. Klausulerte dokumenter Store deler av saken har vært klausulert både for siktede og for alle de fornærmede i saken. Fredag 16. februar ble klausuleringen av dokumentene opphevet, slik at alle partene i saken fikk innsyn i samtlige saksdokumenter. – Det er ikke unaturlig at dokumentene er klausulerte i en slik type sak. At vi klausulerer dokumenter beror på vurderinger en må gjøre i en etterforskning for å få en best mulig etterforskning, forklarer Braut Våge. Politiet understreker at etterforskning av saker som gjelder mistanke om mishandling i nære relasjoner er saker som krever grundig etterforsking og som erfaringsmessig tar tid å etterforske.  Avhør  En sentral del av etterforskningen er avhør. Av hensyn til etterforskningen og
taushetsplikten vil politiet ikke komme med ytterligere opplysninger om innholdet i forklaringene.  Braut Våge vil heller ikke kommentere om etterforskningen dreier seg om undersøkelser av bilder eller videomateriale.  Politiet har på nåværende tidspunkt ikke ytterligere opplysninger i saken. Elden: – Vil falle bort John Christian Elden bekrefter at det før nyttår ble tatt ut siktelse for en hendelse mot én fornærmet. Dette skal Ingebrigtsen ha fått forklart seg om. – Vi antar som tidligere sagt at dette vil falle bort når endelig avgjørelse foreligger. Ut over det avstår vi fra kommentarer mens saken etterforskes, skriver Elden i en SMS til Dagbladet. Ifølge Elden risikerer Ingebrigtsen en bot for hendelsen. Også bistandsadvokaten til fire av Ingebrigtsen-barna, Mette Yvonne Larsen, bekrefter at foreligger en siktelse. Hun skriver videre til VG at saken etterforskes fullt ut. – Etter min oppfatning er ikke dette noe som vil falle bort, heller tvert imot, sier Larsen til NRK. Politiet satte i fjor høst i gang etterforskning av den kjente friidrettstreneren etter at løpersønnene Henrik, Filip og Jakob i VG fortalte om sine opplevelser med frykt, ubehag og vold i oppveksten. Gjert Ingebrigtsen har hele veien benektet anklagene. Det ble opprettet sak på paragraf 282 i straffeloven  som handler om mishandling i nære relasjoner, og dekker blant annet vold og andre krenkelser. I slutten av november hadde alle barna status som fornærmede.
Politiet har tatt ut siktelse mot friidrettstrener Gjert Ingebrigtsen for kroppskrenkelse. Siktelsen ble utstedt 21. desember 2023. Ingebrigtsen har fortsatt status som mistenkt i en mishandlingssak i nære relasjoner. Det er fortsatt flere vitneavhør som skal gjennomføres.  John Christian Elden, advokaten til Gjert Ingebrigtsen, antar at saken vil falle bort.  Politiet startet etterforskningen etter at sønnene hans offentlig delte opplevelser av frykt, ubehag og vold fra oppveksten. Ingebrigtsen har benektet anklagene.